钦定古今图书集成/明伦汇编/氏族典/第224卷 > 《廖用贤尚友录》 > 阳固
## 钦定古今图书集成/明伦汇编/氏族典/第224卷 > 《廖用贤尚友录》 > 阳固

按《魏书阳尼传》：“延兴从弟固，字敬安，性俶傥，不拘小
节。少任侠，好剑客，弗事生产。年二十六，始折节好学，
遂博览篇籍，有文才。太和中，从大将军宋王刘昶征
义阳，板府法曹行参军，假陵江将军。固在军勇决，志
意闲雅，了无惧色。昶甚奇之。军还，言之高祖，辟大将
军府参军事，署城局，仍从昶镇彭城。俄以忧去任。裴”
叔业以淮南内附，世宗诏平南将军、广陵侯元衎镇
寿春，敕固为衎司马。还除太尉西阁祭酒。出为试守
北平太守，甚有惠政。久之，以公事免。后除给事中，领
侍御史，转治书中尉。王显衔固免固官，既无事役，遂
阖门自守。著《演赜赋》，以明幽微通塞之事。肃宗即位，
除尚书考功郎。大军征硖石，敕为仆射，李平行台七
兵郎中。平奇固勇敢，军中大事，悉与谋之。军罢，太傅
清河王怿举固，除步兵校尉，领汝南王悦郎中令，寻
加宁远将军。熙平二年，除洛阳令，在县甚有威风。丁
母忧，号慕毁病，杖而能起，练禫之后，犹酒肉不进。神
龟末，清河王怿领太尉，辟固从事中郎，属怿被害，元
乂秉政，朝野震悚。素为怿所厚者，弥不自安。固以尝
被辟命，遂独诣丧所，尽哀恸哭，良久乃还。正光二年，
京兆王继为司徒，高选官寮，辟固从事中郎，加镇远
将军。府解，除前军将军。四年九月卒，时年五十七。赠
辅国将军、太常少卿，谥曰文。固刚直雅正，不畏彊御，
居官清洁，家无馀财。终殁之日，室徒四壁，无以供丧，
亲故为其棺敛焉。